መንግስቱ ሃይለማርያም ንምብራቕ ጀርመን ክበጽሕ ንበዓልቲ ቤቱ ውባንቺን ንጓሉ ትዕግስትን ሒዙ ክበርር ኣብ ቦሌ ተረኸበ። ኣብ ረፋድ። መንግስቱ ንቁሕ እዩ። ኮነ ኢሉ ቆጸራ የዛብዕ። ንጸላኢ ከታልል ወይ ቀዲሙ ይመጽእ፡ ወይ ከኣ ይድንጉይ። ኣብታ መዓልቲ'ውን ከምኣ እዩ ገይሩ። ንሚኒስተር ድሕነት ብንጉሆኡ ከምዝሳፈር እዩ ገሊጽሉ። ሚኒስተራቱ ድማ ሓቂ መሲልዎም ገስጊሶም ከዱ። ንሱ ግን ኣርፊዱ መጺኡ። ምንጪ ስእሊ, Amin Mohamed መብዛሕቲኦም ሚኒስተራት ክሳብ እታ ሰዓት ንሳ ተሃዊኾም እዮም ጸኒሖም። ቅልጥፍ ኢሎም ክምለሱ ይደልዩ። ህጹጽ ስራሕ እዩ ዝጽበዮም ዘሎ። ንመንግስቱ 'ናብ መንግስተ ሰማይ' ሰኒኻ፡ ሓድሽ መንግስቲ ናይ ምቛም ሓያል ዕዮ። እዞም ጀነራላት ኲናት ኣረብሪብዎም እዩ። ብትእዛዝ መንግስቱ ንኣሸሓት ደቂ ድኻ ናብ ሓዊ ምእታዉ ደኺምዎም። ኣብ ኣፍዓበት፣ ብወፍሪ ቀይሕ ኮኸብ፣ ብወፍሪ ባሕረ ነጋሽ ኣሸሓት መናእሰይ ከም ቆጽሊ ረጊፎም እዮም። 'ንኲናት ከም ስራሕ ዝሓዘ መንግስቲ፡ ብኸመይ ህዝቢ ክመርሕ ይክእል?'
